62017CJ0703_RES
Kohtuasi C‑703/17
Adelheid Krah
versus
Universität Wien
(eelotsusetaotlus, mille on esitanud Oberlandesgericht Wien)
Euroopa Kohtu (teine koda) 10. oktoobri 2019. aasta otsus
Eelotsusetaotlus – Isikute vaba liikumine – ELTL artikkel 45 – Töötajad – Määrus (EL) nr 492/2011 – Artikli 7 lõige 1 – Järeldoktorantuuri vanemlektorid – Muus liikmesriigis eelnevalt erialasel tööl töötatud aja arvessevõtmise piiramine – Tasustamissüsteem, mis seob kõrgema töötasu saamise õiguse töötamise kestusega praeguse tööandja juures
Isikute vaba liikumine – Töötajad – Võrdne kohtlemine – Töötasu – Järeldoktorantuuri vanemlektorid – Muus liikmesriigis eelnevalt erialasel tööl töötatud aja osaline arvessevõtmine – Kohaldatavus kõigi töötajate suhtes – Otsene diskrimineerimine kodakondsuse alusel – Puudumine
(ELTL artikli 45 lõige 2; Euroopa Parlamendi ja nõukogu määrus nr 492/2011, artikli 7 lõige 1)
(vt punktid 21, 25 ja 28)
Isikute vaba liikumine – Töötajad – Võrdne kohtlemine – Töötasu – Järeldoktorantuuri vanemlektorid – Muus liikmesriigis eelnevalt erialasel tööl töötatud aja osaline arvessevõtmine – Erinev kohtlemine lähtuvalt töötaja tööle võtnud ülikoolist – Kaudne diskrimineerimine kodakondsuse alusel – Puudumine
(ELTL artikli 45 lõige 2; Euroopa Parlamendi ja nõukogu määrus nr 492/2011, artikli 7 lõige 1)
(vt punktid 23, 24, 29–32 ja 38)
Isikute vaba liikumine – Töötajad – Võrdne kohtlemine – Töötasu – Järeldoktorantuuri vanemlektorid – Muus liikmesriigis eelnevalt erialasel tööl töötatud aja osaline arvessevõtmine – Võrdväärne varasem töö – Takistus – Põhjendatus – Puudumine – Mitte küll võrdväärne, kuid tööülesannete täitmiseks kasulik varasem töö – Takistuse puudumine
(ELTL artikkel 45; Euroopa Parlamendi ja nõukogu määrus nr 492/2011 7 lõige 1)
(vt punktid 40–43, 47–51, 54, 55–63 ja resolutsioon)
Kokkuvõte
Liikmesriigi ülikooli eeskirjad, millega piiratakse selle ülikooli õppejõudude palgakategooria ja -järgu määramisel eelnevalt muus liikmesriigis võrdväärsel tööl töötatud aja arvessevõtmist, kujutavad endast töötajate vaba liikumise takistust
10. oktoobri 2019. aasta kohtuotsuses Krah (C‑703/17) asus Euroopa Kohus seisukohale, et liikmesriigi ülikooli eeskirjad, millega piiratakse selle ülikooli järeldoktorantuuri vanemlektorite palgakategooria ja -järgu määramisel nende eelnevalt muus liikmesriigis võrdväärsel tööl töötatud aja arvessevõtmist, kujutab endast töötajate vaba liikumise takistust, mis on tagatud ELTL artikliga 45. Seevastu ei ole niisugused ülikooli eeskirjad ELTL artikli 45 ja määruse nr 492/2011 töötajate liikumisvabaduse kohta (
1
) artikli 7 lõikega 1 vastuolus juhul, kui muus liikmesriigis tehtud töö ei olnud kõnealuse ülikooli järeldoktorantuuri vanemlektori ülesannete täitmisega võrdväärne, vaid selleks lihtsalt kasulik.
Eelotsusetaotluse esitanud kohtus pooleliolevas kohtuasjas oli kõne all olukord, milles Saksamaa kodanik, kellel on PhD kraad ajaloos, töötas viis aastat õppeülesande täitjana Müncheni ülikoolis. Alates 2000. aasta lõpust töötas ta Viini ülikoolis: kõigepealt õppeülesande täitjana, seejärel vanemlektorina ja alates 1. oktoobrist 2010 järeldoktorantuuri vanemlektorina. Viini ülikool otsustas 8. novembri 2011. aasta otsusega võtta järeldoktorantuuri vanemlektorite puhul nende palgakategooria ja -järgu määramiseks varem erialasel tööl töötatud aega arvesse kokku kõige rohkem nelja aasta ulatuses, eristamata teistes Austria ülikoolides ja väljaspool Austriat töötatud aega. Nelja-aastast piirangut ei kohaldata seevastu Viini ülikoolis järeldoktorantuuri vanemlektorina omandatud erialase töökogemuse suhtes. Kõnealuse otsuse alusel määrati hageja palgakategooria ja -järk nelja-aastase varasema erialase töökogemuse alusel.
Vastuseks küsimusele, kas 8. novembri 2011. aasta otsus on kooskõlas kodakondsuse alusel diskrimineerimise keelu põhimõttega, märkis Euroopa Kohus kõigepealt, et see otsus ei kujuta endast ei otsest diskrimineerimist kodakondsuse alusel ega saa seda ka pidada muude liikmesriikide kodanikest töötajate kaudseks diskrimineerimiseks. Euroopa Kohus leidis siiski, et selline otsus kujutab endast ELTL artikli 45 lõikega 1 keelatud töötajate vaba liikumise takistust, kuna see võib kõnealuse põhivabaduse kasutamise muuta vähem atraktiivseks.
8. novembri 2011. aasta otsuse kohaselt võetakse varem erialasel tööl töötatud aega arvesse kõige rohkem nelja aasta ulatuses. Selle mõiste alla kuulub lisaks tööle, mis on võrdväärne või isegi identne Viini ülikooli järeldoktorantuuri vanemlektori tööga, ka iga mis tahes liiki tegevus, mis osutub selle töö jaoks lihtsalt kasulikuks.
Euroopa Kohus asus seisukohale, et varem võrdväärsel erialasel tööl töötatud aja arvessevõtmise piiramine nelja aastaga kujutab endast vaba liikumise takistust. Niisugune piirang on olemuselt selline, mis võib järeldoktorantuuri vanemlektoril, kellel on võrdväärset erialast töökogemust rohkem kui neli aastat, pärssida lahkumist oma päritoluliikmesriigist ja kandideerimist sellisele töökohale Viini ülikoolis. Euroopa Kohus rõhutab sellega seoses, et niisuguse vanemlektori suhtes kehtiksid vähem soodsad palgatingimused kui sellise järeldoktorantuuri vanemlektori suhtes, kes on samasuguseid tööülesandeid täitnud sama kaua Viini ülikoolis.
Seevastu lihtsalt kasuliku töökogemuse tervikuna arvesse võtmata jätmise puhul jõudis Euroopa Kohus järeldusele, et takistus töötajate vabale liikumisele puudub, kuna lihtsalt kasuliku töökogemuse arvesse võtmata jätmine ei avalda vabale liikumisele pärssivat mõju.
Võrdväärse erialase töökogemuse osalisest arvessevõtmisest tuleneva vaba liikumise takistuse põhjendatuse kohta märkis Euroopa Kohus, et palgalisa maksmine omandatud töökogemuse eest, mis võimaldab töötajal täita edukamalt oma tööülesandeid, vastab palgapoliitika õigustatud eesmärgile. Arvestades siiski põhikohtuasja konkreetseid asjaolusid, ei ole 8. novembri 2011. aasta otsus sobiv selle eesmärgi täitmist tagama, mistõttu Euroopa Kohus tuvastas, et ELTL artiklit 45 on rikutud.
(
1
)	Euroopa Parlamendi ja nõukogu 5. aprilli 2011. aasta määrus (EL) nr 492/2011 töötajate liikumisvabaduse kohta liidu piires (ELT 2011, L 141, lk 1). Selle määruse artikli 7 lõige 1 väljendab ELTL artikli 45 lõikes 2 sätestatud diskrimineerimiskeelu põhimõtet tööhõive- ja töötingimuste spetsiifilises valdkonnas.